b'\n_START_ARTICLE_\nMiguel Malvar\n_START_SECTION_\nPagkabata at kanyang pamilya\n_START_PARAGRAPH_\nIpinanganak si Malvar noong Setyembre 27, 1865, sa San Miguel, isang baryo sa Santo Tomas, Batangas, nina M\xc3\xa1ximo Malvar (higit na kilala bilang Kapitan Imoy) at Tiburcia Carpio (higit na kilala bilang Capitana Tibo). Hindi lamang tanyag ang mag-anak na Malvar sa kanilang bayan dahil sa kanilang yaman subalit pati sa kanilang pagkamapagkaloob at kasipagan. Unang nag-aral si Malvar sa paaralang bayan ng Santo Tomas. Kinalaunan, pumasok siya sa isang pribadong paaralan na pinatatakbo ni Pari Valerio Malabanan sa Tanauan, Batangas, isang tanyag na institusyon pang-edukasyon sa Batangas noong mga panahong iyon, at kung saan naging kamag-aral niya ang kapwa rebolusyonaryo na si Apolinario Mabini. Lumaon lumipat siya sa isa pang paaralan sa Bauan, Batangas, at pagkatapos noon ay napagpasiyahan niya na huwag nang ipagpatuloy ang pag-aaral sa kolehiyo sa Maynila, na pinili na lamang na maging isang magsasaka. BIlang kapalit, tinulungan niya ang kanyang higit na masipag mag-aral na kapatid na lalaki, si Potenciano, na makapag-aral ng medisina sa Espanya. Kinalaunan, nahalalal siya bilang capitan municipal ng kanyang bayan._NEWLINE_Noong 1891, napangasawa ni Malvar si Paula Maloles, ang magandang anak ng capitan municipal ng Santo Tomas, na si Don Ambrocio Maloles. Si Don Ambrocio ang naging kapalit niya bilang capitan municipal. Higit na kilala sa kanila bilang "Ulay", isinilang niya ang kanilang labintatlong anak, subalit labing-isa lang ang nabuhay:Sina Bernabe, Aurelia, Marciano, Maximo, Crispina, Mariquita, Luz Constancia, Miguel (Junior), Pablo, Paula, at Isabel. May ugali si Malvar na dalhin ang kanyang mag-anak kasama niya kapag siya ay nagpupunta sa mga labanan noong kasagsagan ng Himagsikang Pilipino at noong Digmaang Pilipino-Amerikano.\n_START_SECTION_\nKoneksiyon kay Rizal\n_START_PARAGRAPH_\nMagkaibigan sina Malvar at Jos\xc3\xa9 Rizal pati ang kanilang mga pamilya. Inayos ni Doktor Rizal ang bingot ng asawa ni Malvar, at pinahiram ni Saturnina Malvar ng 1,000 piso si Malvar bilang paunang puhunan upang makapagsimula ng ikabubuhay.   Ang asawa ni Saturnina, na si Manuel, ay kamag-anak ni Malvar, at ang anak na babae ni Soledad Rizal Quintero ay naging asawa ng panganay na anak na lalaki ni Malvar, na si Bernabe. Kasamahan din ni Paciano Rizal si Malvar sa himagsikan.\n_START_SECTION_\nSi Malvar bilang ikalawang Pangulo ng Pilipinas\n_START_PARAGRAPH_\nNoong Setyembre 18, 2007, inihain ni Rodolfo Valencia, Kinatawan ng Oriental Mindoro, ang Panukalang Batas 2594, na naghahayag na si Malvar ang ikalawang Pangulo ng Pilipinas, na nagsasabi na maling kilalanin na si Manuel L. Quezon ang Ikalawang Pangulo ng Republika ng Pilipinas na naglingkod pagtapos ni Emilio Aguinaldo: "Pinalitan ni Heneral Malvar ang pamahalaang rebolusyonaryo pagkatapos mahuli si Heneral Emilio Aguinaldo, ang unang Pangulo ng Republika, noong Marso 23, 1901, at ipinatapon sa Hong Kong ng Pamahalaang Kolonyal ng Amerika \xe2\x80\x94 dahil siya ang sunod sa kapangyarihan." Noong Oktubre 2011, naghangad ng tulong si Pangalawang Pangulo Jejomar Binay sa mga mananalaysay na iproklama bilang karapat-dapat na ikalawang pangulo ng Pilipinas, ang rebolusyonaryong Heneral Miguel Malvar.'